1888 йылда Бальмонт университетҡа яңынан килә, әммә нервылары ныҡ ҡаҡшағанлыҡтан — унда ла, 1889 йылда уҡырға ингән Ярославль ҡалаһындағы Демидов юридик фәндәре лицейында ла уҡый алмай. 1890 йылдың сентябрендә уҡыуҙан сығарыла, һәм «ҡаҙна белеме» алыу ниәтенән баш тарта. «…йөрәгемдең ысын һәм көсөргәнешле тормошо менән йәшәнем, шулай уҡ немец әҙәбиәте менән ныҡ мауыҡтым», — тип яҙҙы ул 1911 йылда. Тарих, философия, әҙәбиәт һәм филология өлкәһендәге белемдәре менән Бальмонт үҙенә һәм оло ағаһына бурыслы була.